S.A.Nyýazow adyndaky   
Türkmen oba hojalyk uniwersiteti

Jemgyýeti öwreniş

ylymlary

Dersi: Türkmenistanyň taryhy

Tema:Türkmenistan Beýik watançylyk urşy ýyllarynda.

On üçinji söhbet sapak

Mugallym Işangulyýewa Mähri

Aşgabat – 2015

**Meýilnama:**

1. **Beýik watançylyk urşunyň başlanmagy.**
2. **Uruş ýyllarynda türkmen halkynyň edermenligi.**
3. **Türkmenistan uruşdan soňky ýyllarda.**
4. **Türkmen halkynyň medeniýeti.**
5. **Beýik watançylyk urşunyň başlanmagy.**

Her ýylyň Maý aýynyň 9-na Beýik Watançylyk urşunyň gutarandygyny uly baýramçylyk edip bellenilýär. Bu uruş adamzat taryhynda iň uzaga çeken gan döküşikli uruşlaryň biri boldy. Bu urşa dünýa ýurtlarynyň 72-si gatnaşyp, dünýäň 5/4 ilatyny öz içine aldy. Bu uruşda ölen-ýitenleriň sany çenden aşa köp boldy. Diňe SSSR döwletinden bu uruşda 26 mln. 465 müň. adam ölüp, 40mln. adam dereksiz ýiten hasaplanýar, jemi 67 mln adam uruşdan gaýdyp gelmedi. 35 mln. adam uruşdan maýyp bolup geldi.

Faşistik Germaniýa bu uruşda 13,9 mln adam ýitirdi. Mundan başgada uruşda müňlerçe şäherler, posýoloklar, obalar ýykyldy. 25 mln adam öýsüz-öwzarsyz galdy.

Urşuň esasy sebäpleri:

1. Urşuň iň esasy sebäpleriniň biri iri kapitalistik ýurtlaryň arasyndaky dünýäni özara bölüşmek meýili.
2. Ösen kapitalistik ýurtlaryň (ABŞ, Angliýa, Fransiýa) ykdysady krizisi.
3. Üçler birleşmesiniň Italiýa, Ýaponiýa, Germaniýa we Antantanyň (ABŞ, Angliýa, Fransiýa) arasyndaky gapma-garşylyk.
4. Bu döwletlerde bolşewizme bolan ýigrenç.
5. Faşizimiň döremegi…
6. SSSR döwletiniň içindäki tutha-tutlyk, bolşewizm howpy.

Urşuň esasy sebäpleriniň biri faşizm syýasatydyr. 1933-nji ýylda Germaniýada, faşistik partiýa ýeňiş gazandy, onuň ýolbaşçysy Adolf Gitler (Şikel Gruber) häkimýete gelen gününden sagdyn pikirli adamlara garşy aýylganç çäreler ulanyp başlady. Kapitalistik ýurtlar faşizme garşy göreşi Germaniýanyň içerki işlerine gatyşmak hökmünde baha berdiler. Faşizme garşy diňe SSSR-iň wekilleri Liga naşiýada (Milletler Ligasynda) çykyş edipdirler. Ýöne SSSR-iň faşizme garşy göreşi bir tarapdan, ýurduň içindäki tutha-tutlyklar SSSR-iň syýasatyna ynamsyzlyk döredipdir. Sebäbi SSSR döwletinde uruşdan öňki 5 sany marşaldan üçüsi atyp öldürildi. (Tuhaçewskiý, Blýuher, Ýegorow). Gyzyl goşunyň 80 % ýokary çinli ofiserleri ýok edildi. Goşunda diňe “leýtenantlar” galdy.

Belkide Staliniň alyp baran syýasaty Germaniýa üçin SSSR – diýen äpet döwletiň üstüne çozmak üçin iň amatly pursat bolan bolmagy mümkin, olar 1941 ý 22-iýunynda SSSR-iň üstüne çozdular.

Ähli ýerde bolşy ýaly Türkmenistanda hem 16-50 ýaşa çenlisi bu urşa gatnaşdylar (goşmaça). Urşuň başynda ildeşlerimiz ähli frontlarda söweşip gahrymançylyk görkezipdirler. Günorta-Gündogar frontda ilkinji türkmen gahrymanlary Bäşim Reýimow, Ähmet Annadurdyýew aýratyn tapawutlanypdyrlar. Urşuň ýaňy 4-5-nji günleri 26-27-nji iýunda Gurban Durdy Sowet Soýuzynyň ilkinji Gahrymany adyny alýar. Ol 1941 ýylyň 26-njy iýunynda Bessarabiýa-Rumyn serhedine üç gezek öz otdeleniýesini hüjüme galdyrypdyr, birnäçe ýerinden ýaralansada söweş meýdanyny taşlamandyr. Ol uruşdan soň TDU-ň taryh fakultetini tamamlap 1976-njy ýyla çenli taryh muzeýinde kiçi ylmy işgär bolup işledi. Beýik Watançylyk urşunda 104 sany Türkmenistanlylar Sowet Soýuzynyň Gahrymany diýen ada mynasyp boldular.Olardan: Allaberdi Agalyýew, Gylyçnyýaz Azalow, Oraz Annaýew, Annagylyç Ataýew, Muhammet Ataýew, Pena Rejepow. Aýdogdy Tahyrow we başgalar.

1941 ýylyň Sentýabr aýynda faşistik goşunlar Moskwanyň etegine geldiler. Sentýabr aýynyň 30-na olar “Taýfun” plany boýunça hüjüme başladylar. (Guderian).

Moskwany goramakda biziň ildeşlerimiz general-maýor Panfilowyň 316-njy atyjylar diwizasiýasy deňsiz-taýsyz gahrymançylyk görkezipdirler.

1941-nji ýylyň güýzünde birikmeleri düzülip başlandy. Gysga wagtyň içinde Türkmenistanda 87-nji we 88-nji aýratyn türkmen atyjy brigadalary, 97-nji we 98-nji türkmen atly diwiziýalary düzüldi. Az wagtlyk türgenleşik geçirilenden soň ilki 87-nji aýratyn türkmen atyjy brigadalary, soňra beýleki goşun bölekleri hem eşelon yzyna eşelon bolup fronta ugradylar. Bu goşun bölekleriniň hatarlary soňra-da respublikanyň öz hasabyna doldurylyp duruldy. 1941-1945-nji ýyllar aralygynda hem her ýyl ýaşy ýeten erkek adam urşa alnypdyr. Urşa gidenleriň sany azyndan 300 müň adamdan-da köp bolmaly. Başgaça aýdylanda, az sanly bron bilen tylda galdyrylan diýäýmeseň eli ýarag tutup biljek erkek göbekliniň barysy fronta alynypdyr. Soňky wagtlarda käbir etraplaryň, kolhozlaryň takyklanan maglumatlaryna esaslansak, fronta gidenleriň ýarysyndan-da köpüsi söweşlerde wepat bolupdyr ýa-da dereksiz ýitipdir. Mysal üçin, diňe bir Sakarçäge etrabyndan 1700 töweregi adam uruşdan dolanyp gelmändir. Türkmenistan boýunça näçe etrap, näçe şäherler bar.

Smolensk topragynda 76-njy atyjylar diwiziýasy, 81-nji Ýelno-Warşawa atyjylar diwiziýasy gahrymançylyk görkezipdirler. Bu diwiziýa esasan hem türkmenlerden düzülipdir. Moskwaň eteginde Türkmenistanyň Halk komissarynyň orunbasary Aýytguly Geldiýew öz komandiriniň ýerine goşuny öňe äkidip özi hem gahrymanlarça wepat bolupdyr.

1943-nji ýyl Demirgazyk-Gündogar frontda Aýdogdy Tahyrow gahrymançylyk görkezipdir. Ol agyr ýaralanyp faşistlere ýesir düşýär. Radionyň üsti bilen söweşdeş ýoldaşlaryna ýüzlenip olary ahyryna çenli uruşmaga çagyrýar. Türkmenistanly esgerler Ýewropa halklaryny-da faşistik basypalyjylaryndan azat etmägede gatnaşypdyrlar.

1944-njy ýyl Polşada türkmen esgeri Gara Myradow (Nebitdagly) eli granatly tankyň aşagyna özüni oklap ony saklapdyr. 1945-njy ýyl Gazanjykly uly seržant Pena Rejepow öz rasçoty bilen duşmanyň 9-gezek hüjümini yzyna serpikdiripdir. Ol iki aýagyndan hem ýaralanypdyr, ýöne söweş meýdanyny taşlap gitmändir. Ol şu wagt taryh ylymlarynyñ doktory, köp kitaplaryň awtory. Edil şu ýerde Oder derýasynyň boýunda Gökdepeli edermen ýigit Orazberdi Hekimow we Tejenli Muhammet Ataýew gahrymançylyk görkezipdirler. Agyr tankyň komandiri Muhammet Ataýew öz ýoldaşlary Kadoçbin, Griçenko we Zuýkow bilen nemesleriň 150-ni öldürip özleri hem wepat boldular. Türkmen gahrymanlary hakynda aýdylanda meşhur razwedkaçy Aga Berdiýewi, batyrlykda deňi-taýy bolmadyk Geldi Gurbamyradowy ýatlaman geçmek bolmaz. Aga Berdiýewiň bütin halka belli ebedileşdirilen ady bar. Emma Geldi Gurbanmyradowy entek köpler bilenok. Ol özüniň mergenligi bilen Orýol, Brýansk tokaýlarynda ähli partizan otrýadlaryny haýran galdyrypdyr. Ol 1942-nji ýylda söweş meýdanynda wepat bolupdyr. Partizan otrýadynyň komandiriniň türkmen iline gynanç bildirip ýazan hatynda şeýle sözler bar: “Güneşli Türkmenistanyň edermen ogly Geldi Gurbanmyradowyň gaýduwsyzlygy, onuň görülmedik batyrlygy otrýadyň partizanlary üçin ömürlik nusga bolup galar”.

Türkmenistanly esgerleriň 70 müňi Beýik Watançylyk urşunyň ordenleri we medallary bilen sylaglandylar.Uruş weteranlarynyň 19 –sy “Şöhrat” Ordeniniň üç derejesi bilen sylaglandylar. Olaryň köpüsi öz ýurduna dolanyp geldiler, şu wagt hem halkymyzyň arasynda ýaşlara görelde bolup ýaşap ýörler.

Uruş ýyllarynda türkmen halkynyň tylda bitiren işleride hakyky edermenlikdir. Işe ýarawly erkek adamlaryň uçdan tutma fronta gidip, olaryň ornuny, aýallar, garrylar, çagalar tutmaly boldular. Türkmenistana uruş wagty Orsýediň okkupirlenen raýonlaryndan kärhanalar göçürilip getirildi. Öýsüz galan bosgunlardan 32 müň adam jaý bilen, iş bilen üpjün edildi. Uruş wagty iş sagady diýen düşünje ýokdy. Türkmenistana göçürilen zawod-fabrikler, esasanda Çärjewde gön fabrigi (Waroşilowgradyň we Zawidowa ýüň fabrigi ) esasynda, Aşgabatda ilkinji tikin fabrigi (Rostow), Krasnowodskide nebiti gaýtadan işleýän zawod (Tuapseniň we Groznynyň zawodlarynyň esasynda), Maryda tikin fabrigi işläp başlady. Uruş ýyllary Türkmenistanda harby önüm çykarýan 50-den gowrak kärhana guraldy. Goranmak ähimýetli senagat önümleriniň 70-den gowrak görnüşi ýola goýuldy. Iş agyrdy, ýarym aç gelin-gyzlar, garrylar, çagalar günde bir wagtyna bulamak “Stalin çorba” bişirip bermek ýola goýlupdyr.

1. **Uruş ýyllarynda türkmen halkynyň edermenligi**

Uruş ýyllarynda Türkmenistandan 25 müň adam Orsýediň Gorkiý, Kuýbyşew, Kirow, Molotow, Swerdlowsk, Moskwa, Çelýabinsk oblastlaryna, Krasnoýarsk ülkeleriniň kärhanalarynda zähmet çekipdirler.

Türkmenistanly ildeşlermiz Goranmak fonduna-da ägirt uly kömek edipdir. Tizräk ýeňiş gazanyp aman galan ýigitleriň sag-aman dolanyp gelmeginiň hatyrasyna türkmen aýal-gyzlary özleriniň iň eý görýän şaý-seplerini-de Goranmak fonduna berdiler. Dogrusy, ilkibaşda Tagtabazar roýonynyň “Gyzyl goşun” kolhozunyň kolhozçy aýallary özleriniň gyzyl goşulan 82 kilogram kümüş şaý-seplerini bu fonda tabşyranlarynda oňa şübhelenmänem durmadylar. Ilat gorkuzylyp zorluk bilen alnandyr öýtdi.

Komissiýa şaý-sepleriň meýletin tabşyrylandygyny anyklady. Aýal-gyzlar: “Watan howp astyndaka, bize şaý-sepiň geregi ýok. Biziň ärlerimiz, agalarymyz, doganlarymyz ýeňiş bilen gaýdyp gelenlerinden soň, biz öňküden hem has gowy bezeneris” diýip, jogap beripdirler.

Goranmak fonduna Türkmenistandan jemi 7392 kg. Altyn-kümüş, şaý-sepler iberildi. Mundan başgada 170 mln. rubl pul, 110 mln. rubllyk zaýom iberilip, şol serişdelere Türkmenistanyň dokmaçysy, Türkmenistanyň azyk işgäri, Sowet Türkmenistanyň 20 ýyllygy adyndaky söweş samolýotlary ýasalyp fronta iberildi. Söweşýän esgerler üçn 300 wagon dolduryp dürli sowgat (2 mln. daşky we içgi ýyly egin-eşik), 10 müň sany şahsy sowgat we başgalar ýollady.

Aşgabat raýonynyň Swerdlow kolhozynyň zwenowody Sadap Niýazowanyň Goranmak fonduna geçiren 60 müň rublyna. bir top, Duşak oba Sowetiniň başlygy Lallyk Hanowyň beren puluna bolsa tank ýasadyp fronta iberilipdir.

Tizräk ýeňiş gazanyp aman-galan ýigitleriň sag-aman dolanyp gelmeginiň hatyrasyna türkmen aýal-gyzlary özleriniň iň eý görýän şaý-seplerini goranmak vonduna beripdir.

Goly gabarçakly, ýüregi dagly emma kalby päk sahawatly gelin-gyzlarymyzyň edermenligi ýaly başga bir edermenlik taryhdan tapaýmak aňsat däldir. Olaryň Watançylygy, mukaddesligi çirksizdir.

Uruş ýyllary iş wagty eýýäm sagatlap ölçelmeýärdi. Daň atandan garaňky galtaşýança kolhoz meýdanlarynda bili bekemedik çagalar, ýaşy bir çene baran garrylar halys tapdan düşýärdi. Durmuş näçe agyram bolsa aýallaram, çagalaram, garrylaram ruhdan düşenokdy. Olar urşuň hökman ýeňiş bilen gutarjagyna ynanýardylar.

Respublikanyň oba hojalygynda pagtaçylyk bilen bir hatarda gallany köp öndürmäge ugur alyndy. Mysal üçin 1943-nji ýylda däne ekinleri 1940-njy ýyldakydan iki essä golaý köp ekildi. Şeýle-de bolsa azyk önümleriniň köp bölegi harby hajatlara alnany üçin şäher ilatynyň, hatda oba ilatynyň hem doýa garny doýmady. 1943-1944-nji ýyllarda respublikanyň zähmetkeşleri okkupantlardan azat edilen raýonlar üçin plandan daşary 3125 gektar däne ekdiler we 71 müň sany mal berdiler. Aşgabat demir ýoly şol raýonlardaky birnäçe depony, wokzaly, dispetçer stansiýasyny dikeltmek üçin enjam berse, Aşgabadyň aýna zawody 35 wagon penjire aýnasyny iberdi.

1. **Türkmenistan uruşdan soňky ýyllarda.**

Beýik watançylyk urşy tamanlanandan soň Türkmenistan halk hojalygyny parahatçylykly ugra geçirmek baradaky çäreleri durmuşa geçirmäge girişdi. Senagat kärhanalary parahatçylykly durmuşda ulanýan önümleri çykarmaga başlady. Birnäçe täze kärhanalar: sement zawody(Büzmeýin), ýag – ekstraksion zawody (Daşhowuz), üç sany elektrik stansiýasy, nebit zawody we başgalar işe girizildi. Pagta arassalaýjy, azyk, dokma, gurluşyk senagatynyň we beýleki senagat pudaklarynyň kärhanalarynyň ep – esli böleginiň tehnologik enjamlary doly suratda diýen ýaly täzelendi. Oba hojalygynyň tehnika bilen enjamlaşdyrylyşy mese – mälim artdy. Oba hojalygynyň esasay pudaklary ep – esli ösdi. 1947 –nji ýylyň iýulynda SSSR Ministrler Soweti Garagum kanalyny gurmak hakyndaky karar kabul etdi, onuň proýekt işlerini taýýarlamak üçin 7 million manat pul göýberildi.

1947 – nji ýylyň Dekabr aýynyñ azyk we senagat önümleri barada uruş ýyllarynda bäri dowam edip gelen kartoçka sistemasy ýatyryldy. Halkyň maddy we medeni hal – ýagdaýy birneme gowulandy.

1948 – nji ýylyň Oktýabr aýynyñ 6 – da Türkmenistanda güýçli ýer titredi, ol paýtagtymyz Aşgabady we onuň töweregindäki Aşgabat hem Gökdepe raýonlaryny weýran etdi. 1948 – nji ýylyň Garaşsyzlyk aýynyñ 9 –da SSSR Ministrler Soweti “Aşgabadyň ýer titremeden heläkçilik çeken ilatyny gaýragoýulmasyz kömek bermek hakynda “ karar kabul etdi. Ýurdumyzyň ähli respublikalary diýen ýaly kömege geldiler. Ýer titremesi zerarly dörän ägirt kynçylyklara garamazdan, 50 – nji ýyllaryň başynda halk hojalygy uruşdan öňki derejesine ýetdi, birnäçe pudaklar boýunça bolsa ep – esli öňede geçdi.

Soňky döwürde nebit senagaty çalt depginler bilen ösdi. Çlekende, Ekeremde, Gamyşlyjada nebit ýataklary ulanylmaga berildi, Garagumuň merkezinde gaz ýatagy açyldy. 1960 – njy ýylda 5.3 million tonna nebit 324 million m3 gaz çykaryldy. Energetike bazasy hem ep –esli pugtalandy.

Oba hojalygynda hem ep – esli özgerişler bolup geçdi. 50 – nji ýyllaryň başynda ownuk kolhozlary birikdirip ulaltmak işi tamamlandy, olar kop pudakly uly hojalyklara öwrüldi. Şeýle – de bolsa 50 – nji ýyllaryň birinji ýarymynda oba hojalygynyň ösüş depgini senagatyň ösüşinden ep – esli yza galdy.

Zähmetkeşleriň syýasy we zähmet işeňňirligi ýokarlandy. 1951 – 65 – nji ýyllarda senagat önüminiň umumy möçberi 3.2 esse diýen ýaly artdy. Diňe bir 1959 – 65 – nji ýyllarda täze zawodlaryň we fabrikleriň 78 – si, şol sanda nebit enjamlaryny öndürýän “Aşnebitmaş” zawody, Çärjewiň supefosfat zawody, Çelekeniň tehniki uglerod zawody. Nebitdagyň gaz turbinalary zawody, elektrik stansiýa, Goturdepe – Belek – Krasnowodsk gaz prowody we başgalar guruldy. Respublikanyň gurluşyk industriýasy ýokary depginlerde ösýärdi, ýaşaýyş jaý gurluşygy güýçli alnyp barylýardy, ýük daşalyşy, ýolagçy gatnadylyşy artýardy.

60- njy ýyllaryň başlarynda oba hojalygyň maddy – tehniki bazasynyň pugtalanýandygyna garamazdan onuň ösüş depginleri birneme peseldi, Garagum kanalynyň 1 – nji we 2 – nji nobatdakysy gurlup gutaryldy, şeýleleikde Amyderýanyň suwy Aşgabada geldi (1962). 1965 – nji ýylda döwlete 553.2 müň tonn türkmen pagtasy tabşyryldy(1960 – njy ýylda 362,2 müň tonna tabşyrylypdy). Däne, gök we bakja önümleriniň miwe ir – iýmişleriniň öndürilişbirneme artdy, elbetde entek ol ilatyň islegini ýerlikli derjede kanaglandyrmaýardy.

1. **Türkmen halkynyň medeniýeti.**

Türkmenistanda uruşdan soňra döran uly kynçylyklara garamazdan, halk magaryfyny. ylmy we medeniýeti ösdürmäge üns berlip başlanýar.1949 - 1950-nji okuw ýylyndan başlap, ählumumy hökmany ýediýyllyk bilim girizildi. Yokary we orta okuw mekdepleriniň ulgamy ep-esli giňeldilýär. 1950-nji ýylda Türkmen döwlet uniwersiteti açyldy. 50-nji ýyllaryň başlarynda respublikada 7 ýokary we 26 ýörite orta okuw mekdepleri ýaşlara dürli ugurlar boýunça bilim berýärdi. 50-nji ýyllarda ählumumy hökmany orta bilim girizilip başlandy.1951-nji ýylda TSSR Ylymlar akaelemiýasy döredildi. Soňky ýyllarda Ylymlar akademiýasynyň düzüminde täze ylmy-barlag institutlary döredildi.

Taryhçylar, arheologlar, etnograflar, filosoflar. sungaty öwrenijiler türkmen halkynyň taryhyny, medeniýetini we sungatyny. filosofik we jemgyýetçilik-syýasy pikiriň ösüş taryhyny öwrenmek boýunça köp işler etdiler. 1970 - 1980-nji ýyllarda "Türkmen sowet ensiklopediýasy” (10 tomluk) neşir edildi. Türkmen halkynyň edebi mirasynyň nusgalaryndan bolan Şabendäniň "Şabährem”. Magrupynyň "Seýpelmelek-Methaljemal”, "Helalaý-Garyp”. "Ash-Kerem" ýaly halk dessanlary neşir edildi. 1960-njy ýylda türkmen edebiýatynyň nusgawy şahyry. Magtymgulynyň doglan gününiň 225 ýyllygy Aşgabatda. Moskwada. soýuz respublikalaryň bimäçesinde dabaraly ýagdaýda bellenip geçildi.

1950-1960-njy ýyllarda belli türkmen ýazyjylary B. Kerbabaýewiň “Aýgytly ädim”, A.Gowşudowyň “Köpetdagyň eteginde”, H. Derýaýewiň “Ykbal”, H. Ysmaýylowyň “Mugallymyň gyzy” ýaly okyjylaiyň söýgüsini gazanan proza eserleri peýda boldy.

Poeziýa äleminde Ç. Aşyrowyň “Ganly saka”, A. Kekilowyň “Söýgi”, K.Gurbannepesowyň “Taýmaz baba” eserleri, G. Seýitliýewiň, N. Pommanyň goşgulary okyjylar köpçiiligi tarapyndan gyzgyn garşylandy.

50-nji ýyllarda “Çopan ogly”, “Aşyr aganyň mekirligi”, “Maşgalanyň namysy”, “Aýratyn tabşyryk”, “Aýna” ýaly filmler surata düşürildi.Şol döwürde türkmen kinosy taryhy-rewolýusion meselelere ýüzlendi. Bu babatda B. Kerbabaýewiň “Aýgytly ädim” romanynyň esasynda režissýor A. Garlyýewiň 1965-nji ýylda döreden adybir kinofilmi öz döwründe tomaşaçylaryň uly söýgüsini gazandy.Wajyp taryhy we häzirki zaman meselelerine bagyşlanan “Derýanyň aňyrsy serhet”, “Gelin” (1971), “Mukamyň syry” (1974), “Laçyn” (1978), “Jemalyň daragty” (1980) ýaly filmler ekrana çykdy.Türkmen halkynyň eziz görýän gadymdan gelýän aýdym-saz sungaty öz ösüşini dowam etdirdi. Aýdym-saz sungatynyň ussatlary we halypalary S.Jepbarow, M.Garlyýew, Ö.Nobatow, Girman bagşy, N.Gulow, A.Dawudow, N.Adyýewa, N.Nurmuhammedowa, M.Aýmedow, sazandalar M.Täçmyradow, P.Saryýew, Ç.Täçmämmedow, J.Hansähedow, A.Çaryýew, H.Akyýew, A.Ataýew, Ý.Nurgeldiýew, Ý.Kuwwadow, B.Maşakow we başgalar milli aýdym-saz mirasynyň ajaýyp nusgalaryny ile ýaýmakda ägirt uly işleri bitirdiler hem-de halkyň söýgüsine mynasyp boldular.Türkmen estrada aýdym-saz sungaty öz gözbaşyny 60 - 70-nji ýyllardan alyp gaýdýar. Bu sungatyň kämilleşmeginde A.Atdanow, Ö.Tekäýew,M.Sadykow,Ş.Bäşimow,G.Alyjanowa,R.Hudaýbergenowa uly işleri bitirdiler. Şeýlelikde, uruşdan soňky ýyllarda respublikanyň medeniýetiniň ähli ugurlarynda öňegidişlik bolandygyna garamazdan, ýaşlary aňyýet-syýasy taýdan terbiýelemek partiýanyň berk gözegçiligi astynda saklanýardy. Sowet düp-dessurlary şowhun we uly dabara bilen yzygiderli geçirilýürdi. Asyrlaryň dowamynda kemala gelip, nesilden-nesle geçip gelýün türkmen halkynyn medeni mirasyna ruhy we ahlak gymmatlyklaryna, däp-dessurlaryna ýeterlik üns berilmeýärdi, hatda gadagan edilýärdi.